Elsa Laula Renberg

Elsa Laula Renberg (álgoálggus Elsa Laula, skábmamánu 29. b. 1877 – suoidnemánu 22. b. 1931). Elsa Laula lei eret ja bajásšattai boazosápmelašbearrašis Ruoŧa beale máttasámiguovllus Gäjgásis. Elsa Laula čađahii Stockholmmas sealgeeatnioahppu. Searvebargguin son oahpai Stockholmmas orudettiin. Studeremiid maŋŋá son máhcai ruoktot ja náitalii Norgga beale boazosápmelaš Thomas Renbergiin jagis 1908. Náitaleami maŋŋá Elsa fárrii bearrašiinnis Vappstenii Nordlándii Norgii. Elsa ja Thomas oaččuiga guhtta máná. Elsa jámii 53-jahkásaččán tuberkulosii Brønnøyas.

 Jápmin vai eallin? 
Elsa Laula Renberg čálii ja goasttidii jagis 1904  30-siidosaš girjji Infør lif eller död? Sanningsord i de Lappska förhållandena. Girjjistis son gieđahalai sámemánáid skuvladili, sámiid jienastanvuoigatvuođaid, sámiid eatnamiid oamastanvuoigatvuođaid ja sámeservviid dili. Son lea vuosttas iežas čállosiid almmustahttán sámenisu.

Leavgabeaivi
Elsa Laula Renberga riegádanbeaivi skábmamánu 29. b. lea ođđaseamos sámi leavgabeaivi. Dát mearriduvvui leavgabeaivin 21. sámekonfereanssas Tråantes jagis 2017.

Gáldut

Liŋkkat
ČálliidLágádusa siidu Elsa Laula Renberga birra
Gáldu siidu Elsa Laula Renberga birra

Kategoriija:Sápmelaš politihkkárat
Kategoriija:Riegádeamit 1877
Kategoriija:Jápmimat 1931
Kategoriija:Lullisápmelaččat